คปภ.เปิดกรอบแผนแม่บทประกันภัย 5 ปี
คปภ.เปิดกรอบพัฒนาการประกันภัย 5 ปี เน้นสร้างความแข็งแกร่งฐานะการเงิน คุ้มครองสิทธิผู้บริโภค
25 ก.พ. 2553

คปภ.เปิดกรอบพัฒนาการประกันภัย 5 ปี เน้นสร้างความแข็งแกร่งฐานะการเงิน คุ้มครองสิทธิผู้บริโภค
นายสรศักดิ์ ทันตสุวรรณ รองเลขาธิการ สายส่งเสริมและบริหาร คณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า คปภ.อยู่ระหว่างการจัดทำกรอบมาตรการแผนพัฒนาการประกันภัยฉบับที่ 2 พ.ศ.2553-2557 ซึ่งเป็นแผนแรกที่อยู่ภายใต้องค์กรอิสระ โดยทำขึ้นร่วมกันระหว่างนักวิชาการ ตัวแทนภาคประชาชน ผู้ประกอบการ และเป็นครั้งแรกที่ได้กำหนดเป็นลายลักษณ์อักษรถึงการให้ความสำคัญกับความต้องการของประชาชน ถึง 2 มาตรการ จากทั้งหมด 4 มาตรการ
สำหรับ 4 มาตรการ ประกอบด้วย มาตรการที่ 1 การเสริมสร้างเสถียรภาพของระบบประกันภัย เน้นการเสริมสร้างความเข้มแข็งต่อระบบประกันภัย อาทิการตรวจสอบและกำกับบริษัทประกันภัยตามระดับความเสี่ยง (RBS) การกำกับเงินกองทุนตามระดับความเสี่ยง ( RBC) ซึ่งจะบังคับใช้อย่างค่อยเป็นค่อยไปในปี 2554 การลดต้นทุนทางการประกันภัย การเพิ่มมาตรการป้องกันความเสียหายอย่างทันท่วงที การลงทุน การเตรียมความพร้อมให้ดำเนินการแปรสภาพเป็นบริษัทมหาชนจำกัด การจัดทำมาตรการป้องกันและปราบปรามการ ฟอกเงิน และการอุดหนุนเงินแก่ ผู้ก่อการร้าย (AML/CFT) การสร้างมาตรการจูงใจเพื่อการควบรวมกิจการ การกำหนดแนวนโยบายในการเปิดเสรีธุรกิจประกันภัยในภูมิภาคอาเซียน ปี 2563
มาตรการที่ 2 ว่าด้วยเรื่องการเสริมสร้างความเชื่อมั่นและการเข้าถึงระบบประกันภัยของประชาชน ทั้งการส่งเสริมการพัฒนาผลิตภัณฑ์ประกันภัยให้สอดคล้องกับความเสี่ยงของประชาชนที่ เปลี่ยนแปลงไปตามสภาพแวดล้อมเศรษฐกิจ สังคม กฎหมายและเทคโนโลยีสารสนเทศ การพัฒนาช่องทางการจำหน่ายและการให้บริการแบบครบวงจร การเสริมสร้างความรู้ด้านประกันภัยให้กับประชาชน การเสริมสร้างให้ระบบประกันภัยมีบทบาทต่อสังคมไทย
มาตรการที่ 3 การยกระดับการให้บริการและคุ้มครองสิทธิประโยชน์ของประชาชนด้านการประกันภัย ประกอบด้วย การพัฒนาคุณภาพการให้บริการและการส่งเสริมจิตสาธารณะในระบบประกันภัย การพัฒนาคุณภาพการคุ้มครองสิทธิประโยชน์ของประชาชนด้านการประกันภัย การเพิ่มบทบาทภาครัฐในการคุ้มครองประชาชนด้านประกันภัย
มาตรการที่ 4 การส่งเสริมโครงสร้างพื้นฐานด้านการประกันภัย อาทิ การปรับปรุงระบบภาษีเพื่อการพัฒนาระบบประกันภัย การการจัดตั้งสถาบันวิทยาการประกันภัยระดับสูง
นายสรศักดิ์ เปิดเผยว่า 4 มาตรการข้างต้น เป็นเพียงกรอบกว้างๆ เท่านั้นจะมีการร่วมกันกำหนดแนวทางปฏิบัติที่ชัดเจนกับองค์กรและหน่วยงานที่เกี่ยวข้องต่อไป
ทั้งนี้ สำนักงาน คปภ. ได้มีการประเมินการดำเนินการตามแผนพัฒนาการประกันภัย ฉบับที่ 1 (พ.ศ.2549 – 2554) พบว่าในขณะนี้การดำเนินการตามกรอบแผนพัฒนาฯ ฉบับที่ 1 ได้บรรลุเป้าหมายสำคัญๆที่ตั้งไว้ในระดับหนึ่ง โดยมีการปรับโครงสร้างองค์กรกำกับดูแล จาก “กรมการประกันภัย กระทรวงพาณิชย์”หน่วยงานราชการ มาเป็น “สำนักงานคณะกรรมการกำกับและส่งเสริมการประกอบธุรกิจประกันภัย (คปภ.)”ซึ่งเป็นหน่วยงานของรัฐ ที่มีพระราชบัญญัติจัดตั้งขึ้นเป็นการเฉพาะ ที่ไม่เป็นส่วนราชการและไม่เป็นรัฐวิสาหกิจ มีฐานะเป็นนิติบุคคล ทำหน้าที่ดำเนินงานตามทิศทางนโยบายและมาตรการที่กำหนดโดยคณะกรรมการกำกับและส่งเสริมการประกอบธุรกิจประกันภัย
นอกจากนี้ ยังได้มีความคืบหน้าในมาตรการสำคัญๆ ของแผนฯ ด้วย คือ การปฏิรูปกฎหมายประกันภัย การพัฒนาระบบการตรวจสอบและกำกับให้เป็นไปตามมาตรฐานสากล โดยเฉพาะอย่างยิ่งการศึกษาและปรับใช้แนวทางการกำกับดูแลตามระดับความเสี่ยง (Risk Based Supervision : RBS)และพัฒนาปรับปรุงหลักเกณฑ์ วิธีการในการวิเคราะห์และการกำกับบริษัทประกันภัยโดยมุ่งเน้นที่ความเสี่ยงของบริษัท (Risk Focused Monitoring and Examination) โดยนำระบบการเตือนภัยล่วงหน้า (Early WarningSystem : EWS) มาใช้ การพัฒนากลไกการคุ้มครองผู้บริโภค การพัฒนาคุณภาพบุคลากรประกันภัยและการเพิ่มมาตรการจูงใจทางด้านภาษีโดยเพิ่มจำนวนเบี้ยประกันชีวิตที่สามารถนำมาคำนวณหักลดหย่อนภาษีเงินได้บุคคลธรรมดาให้สูงขึ้นจากเดิม 50,000 บาท เป็น 100,000 บาท เป็นต้น
รวมถึง การพัฒนาระบบประกันภัยของไทยให้ก้าวสู่มาตรฐานสากลระดับหนึ่ง และพร้อมที่จะก้าวเข้าสู่การเปิดเสรีในอนาคตอันใกล้ โดยที่ผ่านมาได้มีการเปิดเสรีในอุตสาหกรรมประกันภัย 2 ระยะ  ได้แก่ ระยะแรก ปี 2538 – 2539 เปิดเสรีการให้ใบอนุญาตประกอบธุรกิจประกันภัย โดยมีการให้ใบอนุญาตฯทั้งสิ้นจำนวน 25 บริษัท แยกเป็น บริษัทประกันชีวิต 12 บริษัท และบริษัทประกันวินาศภัย 13 บริษัท ระยะที่สอง ปี 2551 เปิดเสรีให้ต่างชาติเข้ามาถือหุ้นในบริษัทประกันภัยเพิ่มขึ้นจาก  25% เป็น 49%